Apie dalyvavimą

Pasiaiškinkime, kodėl renginiuose reikėtų dalyvauti, o ne sudalyvauti. 
Lietuvių kalboje įprasta ir sužaisti, ir sudainuoti, ir sušokti. Pasiilgus kokio nors žmogaus ar atsiradus reikalų, galima su juo susiskambinti, susirašyti ir tada susibėgti. 
O štai priešdėlinis veiksmažodis sudalyvauti bendrinėje kalboje nevartotinas, nes tai dirbtinai sudarytas žodis, žargonas. Jis turėtų būti keičiamas pagal kontekstą ir stilių, dažniausiai tiesiog veiksmažodžiu dalyvauti.
Pavyzdžiui:
Kviečiame dalyvauti, o ne sudalyvauti tarptautinėje parodoje.
Mokiniai puikiai pasirodė, o ne sudalyvavo raiškiojo skaitymo konkurse.
Rinktinė stengėsi atkakliai rungtyniauti, o ne kuo geriau sudalyvauti rungtynėse.
Jei norima nusakyti trumpai trunkantį dalyvavimą, trumpą pabuvimą, vartojama forma padalyvauti. 
Pavyzdžiui:
Iki pertraukos padalyvausiu.
Susirinkime padalyvavo pusvalandį. 

